b'\n_START_ARTICLE_\nRay Scapinello\n_START_SECTION_\nZgodnje \xc5\xbeivljenje\n_START_PARAGRAPH_\nScapinello je odrasel v majhni ob\xc4\x8dini Glen Christie, ki se nahaja med Guelphom in Hespelerjem v kanadski pokrajini Ontario. Glen Christie je imel okoli 80 prebivalcev in je bil zgrajen okoli kamnoloma. Scapinello je bil sin star\xc5\xa1ev Dorothy in Georgea\xc2\xa0\xc2\xbbSonnyja\xc2\xab\xc2\xa0Scapinella. Ima starej\xc5\xa1o sestro Dianne in mlaj\xc5\xa1ega brata Dougieja. Scapinello je v mladosti igral hokej na ledu in v tem \xc4\x8dasu se ga je prijel vzdevek\xc2\xa0\xc2\xbbScampy\xc2\xab\xc2\xa0(\xc2\xbbNepridiprav\xc2\xab) zaradi njegove nizke postave in izjemnih drsalnih sposobnosti. \xc4\x8ceprav je bil Scapinello izurjen drsalec, se mu nikoli ni uspelo prebiti v profesionalni hokej na ledu in je nehal igrati pri 21 letih.\n_START_SECTION_\nSodni\xc5\xa1ka kariera\n_START_PARAGRAPH_\nV poznih 60. letih se je Scapinello pridru\xc5\xbeil sodni\xc5\xa1kem zdru\xc5\xbeenju v Guelphu in za\xc4\x8del soditi tekme, medtem ko je delal za General Electric. Leta 1970 so ga povabili v kamp za sodnike novince lige NHL in, \xc4\x8deprav se ni prebil v presti\xc5\xbeno ligo, je prejel povabilo v ligo OHA. Eno leto je tako sodil v OHA, dokler ga niso zopet poklicali v NHL kamp. Tokrat se mu je le uspelo prebiti in leta 1971 ga je pri 24 letih najela liga NHL. Svojo prvo tekmo v ligi NHL je Scapinello sodil 17. oktobra 1971 v Buffalu, igrali sta mo\xc5\xa1tvi Buffalo Sabres in Minnesota North Stars._NEWLINE_Spomladi leta 1980 je Scapinello sodil v svojem prvem finalu Stanleyjevega pokala. V celotni karieri je sicer sodil na 20 finalnih tekmah. Leta 1998 so Scapinella kot enega 4 sodnikov izbrali za udele\xc5\xbebo na Zimskih olimpijskih igrah 1998 v Naganu. \xc4\x8ceprav niso bili pripravljeni, so se Scapinello in ostali trije sodniki uspeli nau\xc4\x8diti razlike med olimpijskim hokejem in hokejem v NHL. Ena najve\xc4\x8djih razlik za sodnike se je izkazalo pravilo, po katerem morajo vsi sodniki na ledu nositi \xc4\x8delade. To je bilo prvi\xc4\x8d v njegovi karieri, da je nosil \xc4\x8delado (v ligi NHL je to pravilo \xc5\xbee veljalo, a ga je sam lahko prezrl, ker je pogodbo z ligo podpisal pred uvedbo pravila)._NEWLINE_Scapinellova zadnja tekma rednega dela sezone se je odvila 2. aprila 2004. Tedaj so v Buffalu igrali Buffalo Sabres in Toronto Maple Leafs. Scapinello se je odlo\xc4\x8dil, da bo po tej tekmi kon\xc4\x8dal kariero, ker je \xc5\xbeelel, da bi se kariera kon\xc4\x8dala na istem mestu, kot se je za\xc4\x8dela. \xc4\x8ceprav je bila to njegova zadnja tekma rednega dela sezone, pa je \xc5\xa1e sodil na tekmah kon\xc4\x8dnice Stanleyjevega pokala 2004._NEWLINE_Scapinello se je junija 2004 kon\xc4\x8dno upokojil. Za sabo je imel 33 sezon aktivnega sojenja kot linijski sodnik. V karieri je zbral 2.500 tekem rednega dela sezone, 426 tekem kon\xc4\x8dnice in 20 finalnih tekem. Pri tem je zanimivo, da ni nikoli izpustil nobene tekme zaradi po\xc5\xa1kodbe ali bolezni._NEWLINE_Po upokojitvi je Scapinello za polovi\xc4\x8dni delovni \xc4\x8das delal kot nadzornik sodnik v dveh amaterskih hokejskih ligah, ligi OHL v Kanadi in ligi CHL v ZDA. Prav tako je pou\xc4\x8deval na poletnih sodni\xc5\xa1kih kampih, npr. na Severnoameri\xc5\xa1ki \xc5\xa1oli sojenja (North American School of Officiating)._NEWLINE_Poro\xc4\x8den je z Maureen, imata sina Ryana._NEWLINE_Leta 2008 je bil sprejet v Hokejski hram slavnih lige NHL.'